Lennart Lundell

Kurt Lennart Lundell (s. 13. joulukuuta 1953 Lidköping, Länsi-Götanmaa) on ruotsalainen painija, joka kilpaili niin kreikkalais-roomalaisessa kuin vapaapainissa. Hän oli kolminkertainen olympiaedustaja vuosina 1976–1984. Vuonna 1983 hän saavutti MM-hopeaa kreikkalais-roomalaisen painin sarjassa alle 82 kg. Kaikkiaan hän osallistui kahdeksan MM- ja EM-turnaukseen vuosina 1976-1984.
Lennart Lundell nousi Ruotsin kärkipainijoiden joukkoon alle 20-vuotiaana. Sarjana oli tällöin kreikkalais-roomalaisen painin sarja alle 68 kg, jota silloin hallitsi Lars-Erik Skiöld. Sköld joutui jäämään loukkaantumisensa vuoksi pois vuoden 1972 Münchenin olympiakisoista, ja silloin ei ollut käytössä varamiesjärjestelmää olympialaisiin. Lundell olisi tässä tilanteessa ollut Skiöldin kelvollinen varamies kisaamaan olympialaisissa. 
Ensimmäisen kerran Lundell pääsi maansa edustajaksi suurkisoihin vuonna 1976, jolloin hän edusti maataan Leningradin EM-kisoissa saavuttaen vapaapainin sarjassa alle 68 kg viidennen sijan. Hänet valittiinkin edustamaan maataan vuoden 1976 Montrealin olympialaisiin vastaavassa sarjassa. Alun voittoa Puerto Ricon edustajasta ​​seurasi kuitenkin tappio Israelin Rami Mironille ja Bulgarian Dontcho Jekoville, joka merkitsi putoamista kisassa. 
Lennart Lundell nousi kreikkalais-roomalaisen painin sarjan alle 74 kg ykkösnimeksi vuonna 1977 kukistettuaan 10 vuotta sarjaa hallineen Jan Karlssonin. Näin hänet valittiin edustamaan Ruotsia MM-kisoihin, joissa hän sijoittui 5:ksi ja EM-kisoihin, joissa sijoitus oli 6. Ennen Moskovan vuoden 1980 olympialaisia Lundell kisasi San Diegon MM-kisoissa ja sijoittui sarjassa alle 74 kg kuudenneksi. Keväällä 1980 ennen Moskovan olympialaisia Lundell osallistui EM-kisoihin kreikkalais-roomalaisessa painissa sarjana alle 74 kg, mutta tulos oli 7. sija. Vuoden 1980 Moskovan olympialaisissa Lundell edusti Ruotsia kreikkalais-roomalaisen painin sarjassa alle 74 kg. Niissä hän sijoittui sarjassaan viidenneksi voitettuaan Syyrian ja Belgian edustajat. Kolmannessa ottelussa tuli niukka äänestystappio Tšekkoslovakian Vítězslav Máchalle suorituspisteiden ollessa 3-3 ja neljännessä ottelussa myös tappio Neuvostoliiton Anatoli Bykoville.
Kokeneen Lennart Lundellin ura jatkui vielä Moskovan olympialaisten jälkeen. Vuoden 1981 hän osallistui Göteborgin EM-kisoihin sijoittuen viidenneksi. Parhaaksi saavutukseksi tuli vuoden 1983 Kiovan MM-kisoissa MM-hopea Neuvostoliiton georgialaisen Taimuraz Aphasavan ottaessa mestaruuden Lundellin joutuessa luovuttamaan loppuottelussa kyynärpäänsä loukkaannuttua aiemmin. 
Vuoden 1984 Los Angelesin olympialaisissa Lennart Lundell paini jälleen vapaata sarjassa alle 82 kg. Ruotsi valitsi kreikkalais-roomalaiselle puolelle 74 kg:n sarjaan, jossa Lundell oli siihen asti paininut, Roger Tallrothin, joka taistelikin olympiakullasta Suomen Jouko Salomäen kanssa. Voitettuaan Suomen Jouni Ilomäen Lundell hävisi Länsi-Saksan Reiner Trikille ja Etelä-Korean Tae-Woo Kimille, ja näin tuloksena oli jaettu yhdeksäs sija. 
Uransa aikana Lennart Lundell kohtasi useita suomalaisia maaotteluissa, Pohjoismaiden mestaruuskisoissa ja lukuisissa kansainvälisissä turnauksissa. Tunnetuimpana suomalaisvastustajana olivat mm. vapaassa Kari Övermark ja Ilomäki sekä kreikkalais-roomalaisessa uransa ensi vuosina Martti Laakso ja myöhemmin Mikko Huhtala, Timo Lehto, Jorma Talvitie, Markku Yli-Isotalo ja Jari Salomäki.